เจ้าหน้าที่เร่งเข้าช่วยเหลือเรือนักท่องเที่ยวถูกคลื่นลมซัดเรือล่ม ด้านรองผู้ว่าฯพังงา รุดเยี่ยมให้ก
นายศรายุทธ ตันเถียร หัวหน้าอุทยานแห่งชาติอ่าวพังงา รับแจ้งว่ามีอุบัติเหตุเรือพลิกคว่ำ ที่บริเวณกลางอ่าวพังงา ใกล้เขาพิงกัน จึงสั่งการให้ นายแสงสุรี ซองทอง ผู้ช่วยหัวหน้าอุทยานแห่งชาติอ่าวพังงา น.ส.สุพัตรา อุ้มญาติ พยาบาลประจำอุทยานแห่งชาติอ่าวพังงา และเจ้าหน้าที่หน่วยพิทักษ์ฯ อ่าวพังงา 2 (เขาพิงกัน) นำเรือของอุทยานฯเข้า ช่วยเหลือ นักท่องเที่ยวประสบเหตุเรือจม ในที่เกิดเหตุพบเรือท้องแบน บริษัท 99 ทัวร์ จากการสอบถามพบว่า เหตุเกิดจากเครื่องยนต์เรือได้เกิดดับ แล้วโดนคลื่นลมแรงซัดน้ำเข้าเรือทำให้พลิกจมบริเวณข้างเกาะรายาหริ่ง ระหว่างเกาะทะลุกับเกาะเขาพิงกัน ทำให้นักท่องเที่ยว ของ บริษัทต้าหมู จำกัด ที่โดยสารมากับเรือท้องแบน ของบริษัท ก้าว ก้าว ทัวร์ มีนักท่องเที่ยวทั้งหมดจำนวน 16 คน บาดเจ็บ 1 คน ชื่อ น.ส.จ้างเฉียน อายุ 29 ปี สัญชาติจีน ทำการปฐมพยาบาลเบื้องต้นแล้ว พบว่า มีรอยฟกช้ำที่หน้าอกและแขน เนื่องจากเรือกระแทกหน้าอก ทางเจ้าหน้าที่ได้นำเรือของอุทยานฯอ่าวพังงา ส่ง และประสาน รถกู้ชีพศูนย์นเรนทร 1669 นำส่ง รพ.พังงา ภายหลังได้มีการส่งตัวนักท่องเที่ยวที่ได้รับบาดเจ็บเพิ่มอีก 1 ราย รวมผู้บาดเจ็บที่ต้องเฝ้าดูอาการที่โรงพยาบาลพังงา ทั้งหมด 2 ราย เบื้องต้นทางแพทย์และพยาบาลได้ทำการตรวจร่างกายนักท่องเที่ยวทุกคนเพื่อความปลอดภัย




ล่าสุดนายชาญศักดิ์ ถวิล รองผู้ว่าราชการจังหวัดพังงา ได้รุดเข้าเยี่ยมพร้อมให้การช่วยเหลือดูแลนักท่องเที่ยวในเบื้องต้นที่ประสบอุบัติเหตุแล้ว




ด้าน น.ส.นฤมล จะยอ อายุ 19 ปี นักท่องเที่ยวผู้อยู่ในเหตุการณ์ เล่าว่า ตนเองลงเรือเที่ยวอ่าวพังงาครั้งแรก ขณะเกิดเหตุเรือจอดซ่อมเครื่องยนต์บริเวณกลางอ่าวพังงา ขณะเดียวกับมีคลื่นลมแรงพัดน้ำเข้าเรือและพลิกคว่ำลง ทำให้นักท่องเที่ยวชาวจีนใส่ชูชีพลอยคอและมีเรือทั้งของเจ้าหน้าที่และเรือทัวร์ที่อยู่ใกล้เหตุการณ์เข้าช่วยเหลือ





ส่วนนายศรายุทธ ตันเถียร หัวหน้าอุทยานแห่งชาติอ่าวพังงา กล่าวว่า ช่วงนี้มีประกาศเตือนคลื่นลมแรงบริเวณทะเลอันดามัน แม้ว่าอ่าวพังงาจะเป็นทะเลในแต่ขอให้ชาวเรือทั้งเรือประมงและเรือทัวร์ระมัดระวังคลื่นลมในทะเลหากต้องการความช่วยเหลือให้รีบแจ้งเจ้าหน้าที่ของอุทยานแห่งชาติอ่าวพังงา ที่อยู่ใกล้ที่สุด ซึ่งมีเจ้าหน้าที่ประจำการณ์อยู่ทุกจุดในอ่าวพังงาและเกาะแก่งต่างๆ